राज्यसभा में लोकपाल विधेयक पारित न होना एक साजिश थी : टीम अन्ना  
टीम अन्ना ने शुक्रवार को कहा कि सरकार ने राज्यसभा में हुए नाटक को रचा क्योंकि उसकी मंशा एक मजबूत भ्रष्टाचार विरोधी संस्था बनाने की नहीं थी।
टीम अन्ना ने शुक्रवार को कहा कि सरकार ने राज्यसभा में हुए नाटक को रचा क्योंकि उसकी मंशा एक मजबूत भ्रष्टाचार विरोधी संस्था बनाने की नहीं थी।
	टीम अन्ना के सदस्य अरविंद केजरीवाल ने कहा, ‘राज्यसभा में जिस तरह मतदान से बचा गया उससे साबित होता है कि सरकार एक के बाद एक धोखा कर रही है। उनका कहना है कि वह एक मजबूत लोकपाल विधेयक पेश करना चाहते हैं, लेकिन उनकी ऐसी मंशा नहीं है।’ अन्ना हजारे के समर्थकों का कहना था कि सरकार अगर तीन संशोधनों को मान लेती तो वह विधेयक पारित करा सकती थी। ये तीन संशोधन हैं- सीबीआई की स्वतंत्रता, चुनने व हटाने की प्रक्रिया और लोकायुक्त को अलग करना।
	केजरीवाल ने कहा कि सदन में पेश किया गया विधेयक न सिर्फ कमजोर था बल्कि ‘खतरनाक’ भी था, क्योंकि इसमें लोकपाल पूरी तरह सरकार के नियंत्रण में था।
	केजरीवाल ने कहा, ‘यह एक मतबूत लोकपाल की शुरुआत हो सकती थी।’ वहीं टीम के एक अन्य सदस्य प्रशांत भूषण ने कहा, ‘अब लड़ाई लोकतंत्र को बचाने के लिए होगी।’ उधर, केजरीवाल ने कहा, ‘टेलीविजन चैनलों ने दिन की खबरों में बताया था कि राजद सदस्य अड़चन पैदा करेंगे और कार्यवाही को देर रात तक खीचेंगे, ताकि विधेयक पर चर्चा नहीं हो सके। राज्यसभा में जो हुआ उसकी पटकथा सदन के बाहर ही लिख ली गई थी। कुछ लोगों ने बिलकुल इसके अनुसार काम किया..यह संसद में मैच फिक्सिंग का स्पष्ट मामला था।’
	प्रशांत ने कहा, ‘कार्यवाही बाधित करने, विधेयक को हटाने और विधेयक पारित किए बगैर सभी लोगों का घर जाना सुनिश्चित करने के लिए लोगों को नियुक्त किया गया था।’ टीम के अन्य सदस्य शांति भूषण ने कहा कि तीन संशोंधनों पर विपक्ष एकमत हो चुका था। उन्होंने कहा कि सदन के अंदर लोकतंत्र की ‘हत्या’ के वक्त प्रधानमंत्री भी वहां मौजूद थे।